Smernica Komisie 93/10/EHS
z 15. marca 1993
týkajúca sa materiálov a predmetov vyrobených z fólie z regenerovanej celulózy, ktoré prichádzajú do styku s potravinami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 89/109/EHS z 21. decembra 1988 o aproximácii právnych predpisov členských štátov, týkajúcich sa materiálov a predmetov, ktoré prichádzajú do styku s potravinami [1] a najmä na jej článok 3,
po porade s Vedeckým výborom pre potraviny,
keďže počet a charakter zmien, ktoré sa museli vykonať a ktoré sa ešte musia vykonať pokiaľ ide o smernicu Rady 83/229/EHS z 25. apríla 1993 o aproximácii právnych predpisov členských štátov, týkajúcich sa materiálov a predmetov vyrobených z fólie z regenerovanej celulózy, ktoré prichádzajú do styku s potravinami [2], naposledy zmenenú a doplnenú smernicou Komisie 92/15/EHS [3], naznačujú potrebu nahradenia danej smernice;
keďže opatrenia spoločenstva obsiahnuté v tejto smernici nie sú len potrebné ale aj nevyhnutné na dosiahnutie cieľov vnútorného trhu; keďže tieto ciele nemôžu dosiahnuť členské štáty jednotlivo; keďže, navyše, ich dosiahnutie na úroveň spoločenstva je už upravené smernicou 89/109/EHS;
keďže článok 2 smernice 89/109/EHS stanovuje, že materiály a predmety v ich konečnom stave, nesmú prenášať svoje zložky do potravín v množstvách, ktoré by mohli ohroziť ľudské zdravie alebo privodiť neprijateľnú zmenu v zložení potravín;
keďže, ak sa má dosiahnuť tento cieľ v prípade fólie z regenerovanej celulózy, vhodným nástrojom je osobitná smernica v zmysle článku 3 smernice 89/109/EHS;
keďže, syntetické puzdra na vystlanie debien z regenerovanej celulózy musia podliehať osobitným ustanoveniam;
keďže v neskoršom štádiu sa musí stanoviť metóda stanovovania neprítomnosti migrácie farbív;
keďže - kým sa nevypracujú kritériá čistoty a analytické metódy - vnútroštátne právne predpisy musia zostať v platnosti;
keďže vyhotovenie zoznamu schválených látok, spolu s limitnými množstvami ktoré sa môžu používať, je v tomto osobitnom prípade v zásade postačujúce na dosiahnutie cieľa upraveného článku 2 smernice 89/109/EHS;
keďže však bis(2-hydroxyetyl)éter (= dietylénglykol) a etándiol (= monoetylénglykol), môžu v značnom rozsahu migrovať do určitých potravín a z tohoto dôvodu s cieľom zabrániť tejto možnosti je ako preventívne opatrenie vhodnejšie stanoviť s konečnou platnosťou maximálne povolené množstvo takýchto látok v potravinách, ktoré prišli do styku s fóliou z regenerovanej celulózy;
keďže - s cieľom chrániť zdravie spotrebiteľa - sa musí zabrániť priamemu styku medzi potravinami a potlačovanými povrchmi fólie z regenerovnej celulózy;
keďže písomné vyhlásenie uvedené v článku 6 ods. 5 smernice 89/109/EHS sa musí predložiť v prípade odborného používania fólie z regenerovanej celulózy na materiály a predmety určené na priamy styk s potravinami, až na tie, ktoré sú už svojim charakterom určené na takéto používanie;
keďže opatrenia uvedené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
1. Táto smernica predstavuje osobitnú smernicu v zmysle článku 3 smernice 89/109/EHS.
2. Táto smernica sa bude uplatňovať na fóliu z regenerovanej celulózy v zmysle popisu uvedeného v prílohe I, ktorá buď:
a) predstavuje hotový výrobok sama o sebe, alebo
b) tvorí časť hotového výrobku obsahujúceho iné materiály, a ktorá je určená na styk s potravinami alebo ktorá - vzhľadom na svoj účel - prichádza do takéhoto styku.
3. Táto smernica sa nebude uplatňovať na:
a) fóliu z regenerovanej celulózy - ktorá na strane určenej na styk s potravinami alebo ktorá vzhľadom na svoj účel prichádza do styku - má ochrannú vrstvu s hodnotou vyššou ako 50 mg/dm2;
b) syntetické papiere na vystlanie debien z regenerovanej celulózy.
Článok 2
1. Na výrobu fólie z regenerovanej celulózy sa môžu používať iba látky alebo skupiny látok uvedené v prílohe II a iba za podmienok uvedených v tejto prílohe.
2. Derogáciou odseku 1, môžu sa používať aj iné látky ako sú uvedené v prílohe II, pokiaľ sa tieto látky používajú ako farbivá (farby alebo pigmenty) alebo ako spojivá, za predpokladu, že sa nevyskytne ani stopová migrácia látok do alebo na potraviny, ktorá by sa dala stanoviť validovanou metódou.
Článok 3
Potlačované povrchy fólie z regenerovanej celulózy nesmú prichádzať do styku s potravinami.
Článok 4
1. V marketingových štádiách, až na štádia maloobchodného predaja, materiály a predmety vyrobené z fólie z regenerovanej celulózy určené na styk s potravinami musia byť opatrené písomným vyhlásením v súlade s článkom 6 ods. 5 smernice 89/109/EHS.
2. Odsek 1 sa nevzťahuje na materiály a predmety vyrobené z fólie z regenerovanej celulózy, ktoré už svojim samotným charakterom sú jasne určené na styk s potravinami.
3. Tam kde sa uvádzajú osobitné podmienky používania, materiál alebo predmet vyrobený z fólie z regenerovanej celulózy musí byť príslušne etiketovaný.
Článok 5
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 1994. Budú o tom okamžite informovať Komisiu.
Členské štáty musia:
- od 1. januára 1994 povoliť obchodovanie s a používanie fólie z regenerovanej celulózy, ktorá je určená na styk s potravinami, pokiaľ vyhovuje tejto smernici,
- od 1. januára 1994 zakázať obchodovanie s a používanie fólie z regenerovanej celulózy, ktorá je určená na styk s potravinami, a ktorá nevyhovuje ani tejto smernici a ani smernici 83/229/EHS,
- od 1. januára 1995 zakázať obchodovanie s a používanie fólie z regenerovanej celulózy, ktorá je určená na styk s potravinami, a ktorá nevyhovuje tejto smernici avšak vyhovuje smernici 83/229/EHS.
2. Keď členské štáty prijmú opatrenia uvedené v odseku 1, tak tieto budú obsahovať odkaz na túto smernicu alebo budú doplnené o takýto odkaz v čase svojho úradného uverejnenia. Členské štáty prijmú postup pre takýto odkaz.
Článok 6
1. Smernica 83/229/EHS sa týmto ruší s účinnosťou od 1. januára 1994.
2. Odkazy na smernicu 83/229/EHS sa vykladajú ako odkazy na túto smernicu a budú znieť v súlade s konkordačnou tabuľkou uvedenou v prílohe III.
Článok 7
Táto smernica je adresovaná členským štátom.
V Bruseli 15 marca 1993.